Predkladacia správa

Správa o zavedení eura a jeho dopadoch na slovenskú spoločnosť k 31.03.2009 (ďalej len „správa“) sa predkladá na základe úlohy C.1 uznesenia vlády SR č. 861/2008 z 26. novembra 2008.

Cieľom správy je komplexné zhodnotenie zavedenia jednotnej meny euro ako širokospektrálneho procesu, ktorý sa dotýka všetkých subjektov slovenskej ekonomiky a spoločnosti.

Proces zavedenia eura v SR prebehol úspešne a bez väčších problémov alebo komplikácií. K zvládnutiu procesu zavedenia eura v hotovostnom peňažnom obehu a bezhotovostnom platobnom styku bez výraznejších problémov prispela najmä veľmi dobrá spolupráca medzi NBS, MF SR, jednotlivými komerčnými bankami, MV SR, ako aj mnohými ďalšími subjektami verejnej aj súkromnej sféry.

Hlavným cieľom informačnej kampane o zavedení meny euro bolo poskytnúť slovenskej verejnosti praktické informácie o všetkých potrebných faktoch pred zavedením eura. Najdôležitejšou časťou kampane bola mediálna časť. Mediálna kampaň mala celkovo medzi marcom 2008 až februárom 2009 deväť vĺn zameraných na všetky podstatné aspekty zavedenia eura (vysvetlenie najdôležitejších pojmov, inflácia, duálne zobrazovanie cien, duálny obeh, etický kódex atď.).
Informačná kampaň bola cielená na širokú verejnosť, špeciálna pozornosť bola venovaná ale aj citlivým cieľovým skupinám – ľuďom, ktorí majú sťažený prístup k informáciám alebo potrebujú niektoré špecifické informácie (ako napr. národnostné menšiny, seniori, občania so zdravotným postihnutím atď.).

Hodnotenie mediálnej kampane v marci 2009 NBS a MF SR otestovali na reprezentatívnej vzorke slovenského obyvateľstva. Pri hodnotení kampane výrazne prevažovali pozitívne hodnotenia ako užitočná, informačná a zrozumiteľná. Spontánnu znalosť kampane preukázalo 83 % respondentov, čo výrazne prevyšuje obdobné výsledky pri komerčných reklamných kampaniach.
Výsledky a účinnosť kampane boli pravidelne merané prieskumami verejnej mienky, ktoré realizoval Štatistický úrad SR. Po zavedení eura – v januári 2009 – bolo 93 % obyvateľov Slovenska spokojných s informáciami o eure, ktoré dostali.

Všetky významné medzinárodné inštitúcie zaoberajúce sa finančnou alebo ekonomickou spoluprácou zaregistrovali bezproblémový prechod na spoločnú európsku menu na Slovensku a vyjadrili presvedčenie, že prechod na menu euro bude mať dlhodobý pozitívny prínos pre celú slovenskú spoločnosť.

Komplexne vyhodnotiť a presne kvantifikovať ekonomické prínosy zavedenia eura k 31. marcu 2009 nie je v súčasnosti pre krátkosť času možné. Takéto analýzy bude možné vykonať až s dlhším časovým odstupom, keď bude k dispozícii väčší počet relevantných štatistických údajov a výhody plynúce z prijatia eura sa naplno prejavia v ekonomike

Vo všeobecnosti vstup do eurozóny prináša pre SR podstatne viac výhod s dlhodobou pôsobnosťou ako rizík v krátkodobejšom horizonte. Prijatie eura odbúra ďalšie bariéry v konaní tak podnikateľov, vlády ako aj občana, zníži transakčné náklady, odstráni kurzové riziká, sprehľadní cenové relácie vo všetkých oblastiach, uľahčí pohyb na všetkých trhoch a urýchli ďalší proces celkovej konvergencie Slovenska ku rozvinutým krajinám. SR tým získa výhody oproti ostatným krajinám, ktoré pre vstup ešte nie sú pripravené. Členstvo v eurozóne v dlhodobom časovom horizonte podporí ďalší rast ekonomiky SR, tvorbu miest, rast produktivity a rast miezd, disponibilných príjmov a životnej úrovne. 
Zavedenie eura ako stabilnej meny je jednou z pozitívnych podmienok pre rozhodnutia zahraničných investorov o umiestnení svojej investície v SR. Podnikatelia vnímajú zavedenie eura pozitívne, napr. aj z dôvodu, že potrebné podklady pre získanie investičnej pomoci sa vypĺňajú iba v mene euro. Na druhej strane dočasne zavedením eura ako silnej meny voči okolitým krajinám v čase hospodárskej krízy podnikatelia do určitej miery vnímajú určité zníženie svojej konkurencieschopnosti voči Českej republike, Poľsku a Maďarsku. Vo všeobecnosti podnikatelia – investori vnímajú viac pozitíva ako negatíva zavedenia eura na Slovensku.
Sektor turizmu za pozitívum zavedenia meny euro považuje sprehľadnenie cien dodávateľov produktov na slovenskom trhu a taktiež na zahraničných trhoch, zjednodušenie spolupráce a možnosť zníženia vstupných nákladov pre jednotlivých odberateľov najmä z dlhodobého hľadiska.

Taktiež sa potvrdilo, že obavy občanov o vývoji cien po zavedení eura neboli opodstatnené (tzv. vnímaná inflácia). Miera skutočnej inflácie od septembra 2008 klesá a v marci 2009 dosiahla iba 1,8 %. 
Analýza vplyvu zavedenia eura na infláciu v SR (tzv. euro changeover efektu) preukázala, že v prvom mesiaci existencie novej meny nebol zaznamenaný nárast, ktorý by sa výrazne odlišoval od dlhodobých trendov.

Zvlášť pozorne je monitorovaný vplyv prechodu zo slovenskej meny na euro na sociálne slabšie skupiny obyvateľstva. Výsledok monitorovania poukazuje na kladné výsledky, avšak s dlhším osvojovaním si novej meny zo strany občanov so zdravotným postihnutím, závislé od formy a úrovne postihnutia. Pri niektorých rizikových a citlivých skupinách obyvateľov sa zistil aj fakt, že si jasne neuvedomujú hodnotu eura a z toho vyplývajúce problémy pri hospodárení s ním (občania s nízkou gramotnosťou), prípadne riziko z páchania podvodov na tejto skupine obyvateľov (starší, respektíve osamelo žijúcich občania). Tieto problémy je však možné odstrániť opakovaním informácií a jednoduchých príkladov z praxe.

Materiál nemá finančný, ekonomický, environmentálny vplyv a ani vplyv na zamestnanosť a podnikateľské prostredie.